สวัสดีค่ะ ชื่อมิ้นท์นะคะ อายุ 48 ปี ปัจจุบันเป็นโสดไม่มีลูกแต่เคยแท้ง เมื่อปี 2538 ซึ่งก็นานมากแล้ว ตอนนี้มีอาการประจำเดือนมานานต่อเนื่อง 17 วันแล้วค่ะ มีเป็นลิ่มๆ ออกมาด้วย นับรวมกันทั้งวันประมาณ 10 ก้อนเป็นอย่างต่ำ ปวดท้องบ้างเป็นบางคราว อยากทราบว่าอาการนี้คือเป็นเนื้องอกใช่มั้ยคะ และถ้าใช่ต้องเตรียมตัวอย่างไรบ้าง เนื่องจากอยู่คนเดียว และเลี้ยงแมว-สุนัขรวมกันทั้งหมด 12 ตัว ถ้าเกิดเป็นเนื้องอกจริงการผ่าตัดและการที่ต้องนอนใน รพ.จะใช้เวลาประมาณกี่วันคะ จะได้เตรียมตัวในการหาคนมาดูแลสัตว์ในบ้านด้วยค่ะ รอคำตอบนะคะ ขอบมากค่ะ
สวัสดีค่ะ การมีเลือดประจำเดือนออกมามากเกิน 7 วันนั้นจัดว่าเป็นความผิดปกติ ยิ่งถ้าเป็นในช่วงวัยใกล้หมดประจำเดือน อาจจะมีสาเหตุที่อันตรายได้ด้วย สาเหตุบ่อยๆที่เกิดได้เช่นเนื้องอกมดลูก เนื้องอกปากมดลูก ถุงน้ำชนิดสร้างฮอร์โมนที่รังไข่ การติดเชื้อที่ปากมดลูกหรือช่องคลอด อวัยวะภายในอุ้งเชิงกรานอักเสบหรือติดเชื้อ หรือเป็นช่วงฮอร์โมนจากรังไข่ไม่สมดุลในช่วงใกล้หมดประจำเดือน สาเหตุที่ค่อนข้างอันตรายเช่นเป็นเนื้องอกชนิดเนื้อร้ายที่เยื่อบุโพรงมดลูก/รังไข่/ปากมดลูก ซึ่งพบได้มากขึ้นในวัยหมดประจำเดือนค่ะดังนั้นควรจะไปพบแพทย์เพื่อตรวจเพิ่มเติมหาสาเหตุที่แน่ชัด หากเป็นเรื่องเนื้องอกมดลูกซึ่งเป็นสาเหตุที่พบได้บ่อย การผ่าตัดจะต้องดูว่าจะผ่าตัดแค่เนื้องอก หรือผ่าเอามดลูกออกทั้งหมด ซึ่งระยะเวลาในการฟื้นตัวก็จะต่างกันค่ะ ถ้าจะเอาแค่เนื้องอกออก ผ่าแบบส่องกล้อง ก็จะฟื้นตัวเร็วใช้เวลาประมาณ 3-5 วัน แต่หากเป็นชนิดเอามดลูกออกทั้งหมด แพทย์อาจพิจารณาการผ่าตัดเปิดหน้าท้อง ซึ่งจะมีแผล และใช้เวลาฟื้นตัวประมาณ 1-2 สัปดาห์ได้ แนะนำให้พูดคุยกับสูตินรีแพทย์ที่จะทำการผ่าตัดอีกครั้งกรณีต้องผ่าตัดรักษาจริงๆค่ะเบื้องต้นงดกิจกรรมทางเพศทุกชนิด ไม่ซื้อยาปรับฮอร์โมนใดๆมาใช้เอง ถ้าเลือดออกมากจนซีดเพลีย ปวดท้องเยอะ ให้รีบไปพบแพทย์